Yksi yö tasan 128 vuotta sitten käynnisti huhut marsalkka Mannerheimin homoseksuaalisuudesta, kirjoittaa Seura.

Carl Gustaf Emil Mannerheim. IL-ARKISTO

Lehti on julkaissut pitkän artikkelin nuoren Gustaf Mannerheimin vaiheista kadettikoulussa Haminassa. 18-vuotiaan kadetin opinnot katkesivat pääsiäisenä 1886, kun hän sai rangaistuksen kosteasta illanvietosta.

Mannerheim oli puikahtanut kiirastorstaina puntikselle, mennyt läheiseen krouviin ja muistelmiensa mukaan päätynyt yöksi tutun henkikirjurin, 35-vuotiaan varatuomari Hugo Elfgrenin luo, jonka veli oli Kadettikoulussa opettajana. Sieltä hänet herätti seuraavana aamuna koulun vääpeli, Seura kertoo.

Nuori kadetti sai rangaistuksekseen yöllisestä reissustaan käskyn erota, joka oli erottamista astetta lievempi rangaistus. Pelkästä puntikselle lähdöstä ja kievariin menosta se olisi ollut kohtuuton rangaistus.

Mannerheimin omat muistelmat ovat pääsiäisyöstä epäjohdonmukaiset ja ristiriidassa muiden tietojen kanssa.

Kadettikunnan kasvatuskomitean pöytäkirjoissa mainittiin, että Mannerheim oli ”myöhemmin yöllä lähtenyt pahamaineisen henkilön kanssa tämän asuinpaikkaan maalle”.

Tämä pahamaineinen henkilö oli mahdollisesti lennätinaseman päällikkö Agathon Lindholm, 35, joka oli ”homofiili”.

Kasvatuskomitea viittasi vielä myöhemmin Mannerheimiin mainiten pöytäkirjassaan moraalittomat hairahdukset ja alentavat irstailut.

Näin ollen lähtöpassien taustalla oli melko suurella varmuudella epäilykset homoseksuaalisuudesta.

Hetkellinen romahdus kääntyi kuitenkin Marskin eduksi. Hän pääsi pian Pietariin ratsuväkikouluun ja edelleen aatelisten edustusrykmenttiin. Sen jälkeen naiset hurmannut komea suomalainen rakuuna niitti seurapiireissä mainetta aivan muilla avuilla, Seura toteaa.

Lähde: Seura